Groot vonds van nuwe dinosourus in Egipte | Netwerk24
Deur Elsabé Brits 30 Januarie 2018 14:14
Die fossiel van 'n dinosourus, wat so lank was soos 'n moderne bus, is in die Saharawoestyn in Egipte gevind.
Dit is 'n baie rare vonds, omdat daar tot nog toe relatief min fossiele uit die laat Kryt-tydperk – tussen 100 miljoen en 66 miljoen jaar gelede – in Afrika gevind is.
Dié nuwe ontdekking is luidens 'n artikel in die vakjoernaal Nature Ecology and Evolution gedoen in die Quseir-formasie naby die Dakhla-oase in die weste van Egipte.
'n Skets van hoe die dinosourus uit die laat Kryt-tydperk kon gelyk het. Skets: Andrew McAfee/Carnegie- natuurhistoriese museum
Die vierpotige dinosourus het 80 miljoen jaar gelede geleef en was 'n planteter. Op sy lang nek het hy beenagtige plate gehad.
Hoewel die dinosourus van kop tot stert so lank soos 'n bus was, het hy waarskynlik soveel soos 'n olifantbul geweeg.
Volgens die studie wys dit dat sommige diere aan die einde van die tydperke tog tussen die vastelande kon beweeg.